Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 466/10/6603	Brezno, 28.11.2012
EEČ : 2-46-104-2012

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Brezno
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	ktorý, dňa 15.03.2010 o 07.25 h v Brezne, v časti Banisko, na parkovisku pri NsP Brezo n. o., viedol osobné motorové vozidlo zn. XXXXX ev. č. XXXXX, pričom porušil ust. § 4 ods. 1 písm. c/, e/ a § 22 ods. 3 zák. NR SR č. 8/2009 Z. z. o cestnej premávke v znení neskorších predpisov, pretože sa plne nevenoval vedeniu vozidla, nesledoval situáciu v cestnej premávke, nedbal na zvýšenú opatrnosť voči chodcom a nezaistil cúvanie pomocou náležite poučenej osoby a zadnou časťou  vozidla narazil do predných pravých dverí zaparkovaného osobného motorového vozidla zn. XXXXX ev. č. XXXXX, ktoré  pritisli medzi prah a dvere vystupujúcu XXXXX, čím utrpela obojstranné pohmoždenie predkolení s dobou práceneschopnosti a liečenia podľa znalca v trvaní 3-4 týždne.
lebo je trestné stíhanie neprípustné podľa § 9 odsek 1 písmeno d
Odôvodnenie:
	Uznesením povereného príslušníka OR PZ ODI Brezno č. XXXXX zo dňa XXXXX bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX,  nar. XXXXX, trvale bytom XXXXX, XXXXX, pre prečin ublíženia na zdraví podľa § 158 Tr. zákona, na tom skutkovom základe, ako je uvedené vo výrokovej časti predmetného rozhodnutia. 

Prokurátorka Okresnej prokuratúry Brezno uznesením č. 1Pv 466/10 zo dňa 07.02.2011, právoplatným dňa 22.02.2011, podľa § 216 ods. 1 Tr. por. podmienečne zastavila trestné stíhanie proti XXXXX, obvinenému z prečinu ublíženia na zdraví podľa § 158 Tr. zák., ktorého sa dopustil na tom skutkovom základe ako je uvedené vo výrokovej časti tohto uznesenia.

	Podľa § 216 ods. 2 Tr. por. bola obvinenému určená skúšobná doba v trvaní 18 mesiacov, ktorá začala plynúť od 22.02.2011 a trvala do 22.08.2012. 

Do vyšetrovacieho spisu bol zabezpečený aj úmrtný list, vydaný mestom Banská Bystrica, z ktorého vyplýva, že obvinený XXXXX, nar. XXXXX, dňa 18.11.2011 zomrel.

	Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

Prokurátorka Okresnej prokuratúry Brezno uznesením č. 1Pv 466/10 zo dňa 15.11.2012, právoplatným dňa 27.11.2012, podľa § 217 ods. 1 Tr. por. pokračovala v trestnom stíhaní obvineného XXXXX, nakoľko bolo potrebné vykonať ďalšie procesné úkony.
	
	Podľa § 215 ods. 1 písm. d) Tr. poriadku prokurátor zastaví trestné stíhanie, ak je trestné stíhanie neprípustné podľa § 9 Tr. poriadku. 

Podľa § 9 ods. 1 písm. d) Tr. poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.  

	Vzhľadom na predmetné skutočnosti možno jednoznačne konštatovať, že boli naplnené zákonné predpoklady pre zastavenie trestného stíhania podľa § 215 ods. 1 písm. d) Tr. por. s poukazom na § 9 ods. 1 písm. d) Tr. por. a preto som rozhodla tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lenka Medveďová
prokurátorka